ธีระชัยรับนักลงทุนสนใจเอเชีย
ขุนคลังคนใหม่ระบุจะไม่ใช้มาตรการคุมเงินทุนไหล
11 ส.ค. 2554

ขุนคลังคนใหม่ระบุจะไม่ใช้มาตรการคุมเงินทุนไหล
นายธีระชัย ภูวนาถนรานุบาล รมว.คลัง ที่เพิ่งได้รับการโปรดเกล้าฯ แต่งตั้ง ได้โพสต์ข้อความผ่านเฟซบุ๊กส่วนตัว ระบุว่าขณะนี้ยังไม่มีความคิดที่จะมีมาตรการใดๆ ออกมาเป็นการเฉพาะเพื่อควบคุมเงินทุนไหลเข้าจากปัญหาเศรษฐกิจของสหรัฐและยุโรป




รมว.คลังคนใหม่ ระบุว่า เศรษฐกิจของสหรัฐและยุโรปที่อ่อนตัวแสดงว่าในอนาคตประเทศในเอเชียจำเป็นจะต้องหันมาพึ่งความต้องการภายในประเทศมากขึ้น ซึ่งขบวนการปรับค่าจ้างขั้นต่ำและระบบสวัสดิการนั้นเป็นนโยบายที่เหมาะสำหรับเอเชียอยู่แล้ว หากดำเนินการในระดับที่เหมาะสม จึงหวังว่าประเทศเอเชียอื่นๆ จะคิดดำเนินการในลักษณะนี้ด้วย และในอนาคตเอเชียต้องพึ่งการค้าขายภายในประเทศและการค้าขายระหว่างเอเชียด้วยกันมากขึ้น
นายธีระชัย กล่าวว่า ปัญหาด้านเงินทุนไหลเข้านั้น เมื่อเศรษฐกิจสหรัฐและยุโรปมีแนวโน้มน่าสนใจน้อยกว่าเอเชีย ย่อมจะมีผลทำให้นักลงทุนสากลให้ความสนใจลงทุนในเอเชียรวมทั้งไทยมากขึ้น ดังนั้นธนาคารกลางของประเทศต่างๆ ในเอเชียจึงจำเป็นจะต้องติดตามวิเคราะห์สถานการณ์อย่างใกล้ชิด
ขณะที่นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า รัฐบาลชุดใหม่ควรเตรียมความพร้อมรับความผันผวนเศรษฐกิจโลก ด้วยการออกมาตรการรับมือในรูปแบบแพ็กเกจเพื่อป้องกันผลกระทบจากภาวะเงินทุนไหลเข้าซึ่งจะก่อให้เกิดความผันผวนของอัตราแลกเปลี่ยนและกระทบต่อการส่งออกสินค้า